জাতীয় শোক দিবস (বাংলাদেশ)

জাতীয় শোক দিবস বাংলাদেশে পালিত একটি দিবস। ১৯৭৫ সালের ১৫ আগস্ট শেখ মুজিবুর রহমানকে স্বপরিবারে হত্যাকাণ্ড স্মরণে শোক দিবস পালন করা হয়। এটি ১৯৭৬ সাল থেকে পালন শুরু হয়। বাংলাদেশ সরকার ১৯৯৬ সালে দিনটিকে জাতীয় শোক দিবস হিসেবে স্বীকৃতি দেয় এবং এ দিন সরকারি সাধারণ ছুটি ঘোষণা করা হয়। জাতীয় শোক দিবস উদ্‌যাপনে সারা দেশে কালো পতাকা উত্তোলন ও বাংলাদেশের জাতীয় পতাকা অর্ধনমিত রাখা হতো। 

সর্বশেষ ২০২৪ সালে অন্তর্বর্তী সরকার এই দিনের সাধারণ ছুটি বাতিল ঘোষণা করে ও এর সরকারি স্বীকৃতি বাতিল করে।

 ইতিহাস 

­­­থাম্ব|শোক দিবস উপলক্ষে বঙ্গভবনে দোয়া-মোনাজাত
থাম্ব|শোক দিবসে বঙ্গবন্ধুর সমাধিসৌধে সামরিক বাহিনীর শ্রদ্ধা নিবেদন
১৫ আগস্ট ১৯৭৫ সালে, স্বাধীন বাংলাদেশের প্রথম রাষ্ট্রপতি শেখ মুজিবুর রহমান ধানমণ্ডির ৩২ নম্বরের নিজ বাসায় সেনাবাহিনীর কতিপয় সেনা সদস্যের হাতে সপরিবারে নিহত হন। সেদিন তিনি ছাড়াও নিহত হন তার স্ত্রী বেগম ফজিলাতুন্নেসা মুজিব। এছাড়াও তাদের পরিবারের সদস্য ও আত্মীয়স্বজনসহ নিহত হন আরো ১৬ জন। ১৫ আগস্ট নিহত হন মুজিব পরিবারের সদস্যবৃন্দ হলেন: ছেলে শেখ কামাল, শেখ জামাল ও শিশু পুত্র শেখ রাসেল; পুত্রবধু সুলতানা কামাল ও রোজী জামাল; ভাই শেখ আবু নাসের, ভগ্নিপতি আব্দুর রব সেরনিয়াবাত, ভাগনে শেখ ফজলুল হক মণি ও তার অন্তঃসত্ত্বা স্ত্রী বেগম আরজু মণি। মুজিবের জীবন বাঁচাতে ছুটে আসেন কর্নেল জামিলউদ্দীন আহমেদ, তিনিও তখন নিহত হন। দেশের বাইরে থাকায় বেঁচে যান শেখ হাসিনা ও তার ছোটবোন শেখ রেহানা।

দিনটিকে স্মরণীয় করে রাখতে ১৯৭৫ সালের ৫ নভেম্বর বঙ্গবন্ধুসহ জাতীয় চার নেতার গায়েবানা জানাজা পরবর্তী বায়তুল মোকাররম জাতীয় মসজিদের দক্ষিণ গেটে অনুষ্ঠিত ছাত্র সমাবেশে প্রথমবারের মতো 'জাতীয় শোক দিবস' পালনের ঘোষণা দেয়া হয়। ১৯৭৬ সালের ৫ আগস্ট জারি করা বিশেষ সামরিক ফরমান উপেক্ষা করে ১৯৭৬ সালের ১৫ আগস্ট শেখ মুজিবুর রহমানের প্রথম মৃত্যুবার্ষিকীতে ধানমন্ডির ৩২ নম্বরে শ্রদ্ধা নিবেদন ও ঢাকা বিশ্ববিদ্যালয় মসজিদে মিলাদ অনুষ্ঠান আয়োজনের উদ্যোগ নেন ছাত্রনেতারা। ছাত্রদের ব্যাপক উপস্থিতিতে ঢাকা বিশ্ববিদ্যালয় মসজিদে মিলাদ অনুষ্ঠানে বঙ্গবন্ধু ও তাঁর পরিবারের সদস্যদের আত্মার মাগফেরাত কামনা করে মোনাজাত পরিচালিত হয়। তবে ধানমন্ডি ৩২ নম্বর সড়কে প্রবেশ করতে গেলে পুলিশ বাধা প্রদান করে। এতে ছাত্ররা সড়ক সংলগ্ন ধানমন্ডি লেকের পানিতে ফুল ছুড়ে বা ভাসিয়ে দেন বঙ্গবন্ধু ভবনের উদ্দেশ্যে। একইদিনে কিশোরগঞ্জের ভৈরবের হাজী আসমত কলেজের শহীদ আশুরঞ্জন ছাত্রাবাসে মিলাদ মাহফিল, কোরআন খতম, দোয়া-মোনাজাত এবং যশোরের টাউন হলে দোয়া মাহফিলের উদ্যোগ নেওয়া হয়। কিশোরগঞ্জের মিলাদ মাহফিলে পুলিশ বাধা প্রদান করে। সামরিক ফরমান 'অমান্য' করায় ২২ জনকে গ্রেফতার করা হয়। তারা সকলেই ১ বছরের মধ্যে পর্যায়ক্রমে মুক্তি পান। ১৯৯৬ সালে শেখ মুজিবুর রহমানের কন্যা  প্রধানমন্ত্রী শেখ হাসিনা ১৫ আগস্টকে জাতীয় শোক দিবস ঘোষণা করেন। অধ্যাদেশটি পরে সংসদে একটি বিলের মাধ্যমে অনুমোদিত হয়। ২০০১ সালে বাংলাদেশ জাতীয়তাবাদী দল নেতৃত্বাধীন চার দলীয় ঐক্যজোট ক্ষমতায় এলে তারা বিলটি পরিবর্তন করে ও শোক দিবস পালনের সিদ্ধান্ত বাতিল করে। সেই সময় সরকারি স্বীকৃতি না থাকলেও স্হানীয় ভাবে দিবসটির পালন অব্যাহত থাকে। ছয় বছর পর বাংলাদেশ আওয়ামী হাইকোর্ট ১৫ই অগাস্টকে জাতীয় শোক দিবস হিসেবে পুনর্বহাল করে। যার পরিপ্রেক্ষিতে ২০০৮ সালে তত্ত্বাবধায়ক সরকার পুনরায় দিনটিতে ছুটি চালু করে। সমাজবিজ্ঞানী হাসানুজ্জামান চৌধুরী এক লেখায় লিখেন যে, বিএনপি নেত্রী ও প্রাক্তন প্রধানমন্ত্রী খালেদা জিয়া আওয়ামী লীগকে অবজ্ঞা করতে এবং দিবসটিকে উপহাস করতে তার জন্মদিন পরিবর্তন করে ১৫ই আগস্ট করেছিলেন।

পরবর্তীতে আওয়ামী লীগ পুনরায় ক্ষমতায় আসার পর, প্রতি বছর ১৫ আগস্ট শোক দিবসকে সরকারি ভাবে পালন করা হত।

২০২৪ সালের ১৩ অগাস্ট অন্তর্বর্তী সরকার এই দিনের সাধারণ ছুটি বাতিল ঘোষণা করে। এরপর ১৬ অক্টোবর ২০২৪ তারিখ সরকার এই দিবসটি জাতীয় দিবসের তালিকা থেকে বাদ দিয়ে পরিপত্র জারি করে।

কর্মসূচি
 x135px x135px ১৫ আগস্ট জাতীয় শোক দিবস উপলক্ষে বিভিন্ন মসজিদ-মন্দিরে আয়োজিত বিশেষ প্রার্থনা
সরকারিভাবে পালনকালে এই দিন সকালে প্রধানমন্ত্রী ধানমন্ডিতে বঙ্গবন্ধু শেখ মুজিবুর রহমানের প্রতিকৃতিতে শ্রদ্ধা নিবেদন করতেন। এরপর বনানীতে ১৫ আগস্ট নিহত শহিদদের কবরে শ্রদ্ধা জানানো হতো। টুঙ্গিপাড়ায় সমাধিতে পুষ্পার্ঘ্য অর্পণ করা হতো। এ সময় সশস্ত্র বাহিনীর গার্ড অব অনার প্রদানসহ বিশেষ মুনাজাত ও দোয়া মাহফিল হতো। বাদ জোহর সারা দেশে মসজিদ, মন্দির, গির্জাসহ ধর্মীয় প্রতিষ্ঠানে বিশেষ মুনাজাত ও প্রার্থনা করা হতো। বেতার ও টেলিভিশন শোক দিবসের অনুষ্ঠানমালা সরাসরি সম্প্রচার করত। সংবাদপত্রগুলো বিশেষ ক্রোড়পত্র প্রকাশ করত। সারাদেশের বিভিন্ন প্রতিষ্ঠানে রচনা প্রতিযোগিতার আয়োজন করা হতো।

 তথ্যসূত্র 

বিষয়শ্রেণী:আগস্ট উদ্‌যাপন
বিষয়শ্রেণী:শেখ মুজিবুর রহমানের স্মারক
বিষয়শ্রেণী:শেখ মুজিবুর রহমানের হত্যাকাণ্ড
বিষয়শ্রেণী:বিলুপ্ত সরকারি ছুটির দিন
বিষয়শ্রেণী:বিলুপ্ত জাতীয় দিবস